**NATUREN OG *’DEN ULIGE KONKURRENCE’***

D. 27. august 2016 blev der bragt et ’synspunkt’ i Bornholms Tidende af direktør for Bornholms Landbrug med overskriften: *Den ulige konkurrence*, som henviser til nylig udgivet rapport fra CBS (Copenhagen Business School) med titlen: ’Dansk Landbrugs Rammevilkår og Konkurrenceevne’.

I rapporten konkluderes bl.a. at stramme danske miljøregler har kostet landmændene milliarder og fået deres høje gæld til at eskalere.

Direktøren for Bornholms Landbrug, Thomas Bay Jensen peger da også på, at: ’vi er naturligvis ikke tilfredse med det økonomiske resultat, hvilket langt overvejende skyldes de dårlige rammebetingelser’.

Det fremgår imidlertid ikke af det bragte synspunkt, at der stilles alvorlige spørgsmål til rapportens troværdighed;

Fra Altinget.dk fremgår, at både COWI og Københavns Universitet i de senere år har lavet store undersøgelser, hvor konklusionen begge gange har været, at det er ikke miljøreglerne, der er landbrugets største fjende, men at landbruget snarere er udfordret af store rente- og lønomkostninger. Forsker ved Københavns Universitet, Jesper Sølver Schou giver udtryk for, at det er svært at se, hvordan beregningerne er lavet i den nye rapport, og at: ’det arbejde, der er lavet tidligere, er noget bedre dokumenteret’.

Rikke Lundsgaard, cand.agro., landbrugspolitisk seniorrådgiver i Danmarks Naturfredningsforening vurderer i synspunkt bragt i Weekend Avisen i uge 34 (2016), ligeledes, at det er landbrugets gæld og ikke rammevilkårene, der har sat landbruget i en kattepine og henviser til forskning fra Københavns Universitet i 2012 og COWI fra 2015. Rikke Lundsgaard finder desuden, at den nye CBS-rapport har mere karakter af et partsindlæg end forskning og finder det kritisabelt, at CBS står som afsender: ’Når Danmarks Naturfredningsforening råber vagt i gevær, er det, fordirapporten bliver brugt som politisk løftestang til endnu engang at udvande de danske natur- og miljøbeskyttelsesregler.’

Og det er vel sagens kærne; Når ledere og politikere i den grad fokuserer på økonomi og konkurrenceevne – og her måske endda på et tvivlsomt grundlag – så ignorerer de deres ansvar for det fælles gode, som vores miljø og natur er, og som bl.a. landbrugets rammevilkår handler om at beskytte. Vores rammevilkår er bl.a. begrundet i: (’Sådan ligger landet, tal om landbruget 2015’, udgivet af Dyrenes beskyttelse og Danmarks Naturfredningsforening)

* at landbruget udgør over 60 % af Danmarks areal, og er det mest intensivt dyrkede land i Europa, som bl.a. betyder:
* at den intensive landbrugsdrift (eks.: større marker, belastning med næringsstoffer og sprøjtegifte, ensidige sædskifter) er den største trussel mod biodiversiteten på landbrugsarealet, der tilsammen har medført et mere og mere ensformigt landbrugsareal
* at 53 % af undersøgte arter og levesteder i landbrugslandet er i tilbagegang
* At fuglebestande på landbrugsarealet falder og sommerfugle med tilknytning til græsland er i fortsat tilbagegang
* At der er sprøjtegift i hver fjerde drikkevandsboring

Der er ikke behov for at slække yderligere på landbrugets rammevilkår, men tværtimod at politikere og ledere påtager sig et overordnet samfundsansvar og ikke kun ser snævert på kortsigtede erhvervsinteresser.

BB d. 29.08.2016